
Nr.27/175/24 aprilie 2003
RAPORT

asupra propunerii legislative privind completarea şi modificarea art.217 (1) 
din Codul Muncii 

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă privind completarea şi modificarea art.217 (1) din Codul Muncii, trimisă cu adresa nr.138 din 7 aprilie 2003.

La întocmirea prezentului raport, Comisia a avut în vedere avizele primite de la Consiliul Legislativ şi Consiliul Economic şi Social.
Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale.

Propunerea legislativă are ca obiect de reglementare completarea alineatului (1) al art.217 din Legea nr.53/2003 - Codul Muncii.

Comisia propune Plenului respingerea propunerii legislative din următoarele considerente:

1. Modificarea propusă cuprinde dispoziţii care se regăsesc, în mod expres, în alin.(2) al art.1 din Legea sindicatelor nr.54/2003, conform căruia organizaţiile sindicale sunt independente faţă de autorităţile publice, de partidele politice şi de patronate. 

Scopul constituirii organizaţiilor sindicale, precum şi procedura de dobândire a personalităţii juridice sunt prevăzute în Legea sindicatelor nr.54/2003.
2. Apartenenţă politică pot avea numai persoanele fizice, cetăţenii români cu drept de vot şi nu persoanele juridice, cum sunt sindicatele, care, potrivit dreptului civil român, sunt colective de oameni având structură organizatorică bine determinată, dispunând de independenţă patrimonială şi care urmăresc realizarea scopului pentru care au fost constituite.

La lucrările comisiei au fost prezenţi 19 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 23 aprilie 2003, Comisia propune respingerea acesteia cu 12 voturi pentru şi 3 voturi împotrivă.

